Inwoner reik uit na vroue met kanker | Netwerk24
Inwoner reik uit na vroue met kanker
Deur Liezl Davids 02 November 2018 06:01
Vir die afgelope agt jaar verwelkom Edna Pick vroue met borskanker en dié wat kanker oorwin het in haar huis in New Orleans.
Pick vertel dat sy agt jaar gelede besluit het om iets vir die gemeenskap te doen en wou graag vroue wat borskanker het of dié wat borskanker oorwin het, onthaal en vir hulle die geleentheid gee om hul ervarings met mekaar en ander te deel.
“Vir die eerste ses jaar het ek ses vroue genooi. Verlede jaar was ons tien vroue en vanjaar 12.”
Die vroue kom by Pick se huis vir ’n heerlike ontbyt bymekaar en deel dan hul unieke ervaring oor dié siekte voor hulle na hul volgende bederf vertrek.
Sy vertel dat Willy’s & Gallico die vroue met ’n limousine na die volgende plek vervoer waar hulle die dag dan saam deurbring.
Sedert verlede jaar het Kings Catering en Rhebokskloof-landgoed deel geword van dié bederf.
Kings Catering het vir die vroue ontbyt gemaak en ná die heerlike samesyn is hulle na Rhebokskloof vir ’n middagtee.
Pick het ook vir elke vrou ’n geskenk­sak gegee.
“Uit die stories wat gedeel is, het ek geleer dat elke vrou se ervaring met borskanker anders is. Elke vrou het op ’n ander manier ontdek dat hulle borskan­ker het en elke vrou se behandeling was anders.”
Sy vertel dat die vroue glo daar is hoop nadat borskanker by jou gediagnoseer is. “Borskanker vra nie jou ouderdom nie, dit vra nie jou status of wie jy is nie. Die verantwoordelik­heid lê by ons om na onsself te kyk.”